b'\n_START_ARTICLE_\nTina i Nik\xc5\xa1a\n_START_SECTION_\nPovijest\n_START_PARAGRAPH_\nPrvi su put nastupili na javnoj pozornici 1998. nastupom na Dori (hrvatskom natjecanju za Pjesmu Eurovizije) pjesmom "Ako me ikad po\xc5\xbeeli\xc5\xa1". Dvije godine kasnije ponovo nastupaju na Dori sa pjesmom "Mala pla\xc5\xbea" koju su napravili u suradnji s glazbenim producentom Fedorom Boi\xc4\x87em. Nakon \xc5\xa1to je pjesma postala vrlo slu\xc5\xa1ana u eteru hrvatskih radio postaja, zapo\xc4\x8dinju profesionalnu glazbenu karijeru, te u suradnji s Boi\xc4\x87em snimaju svoj prvi album Digni me do neba koji je objavljen pod izdava\xc4\x8dkom ku\xc4\x87om Croatia Records. \xc4\x8cak osam singlova je skinuto s tog albuma, za koje su snimljeni videospotovi. Pjesmom "Kad si kraj mene" nastupili su 2000. godine na Hrvatskom radijskom festivalu, a godinu kasnije pjesmom "Da je bilo sve po mom" koja je ostvarila zapa\xc5\xbeen uspjeh._NEWLINE_Tako\xc4\x91er, iste godine slu\xc5\xa1atelji i urednici 110 hrvatskih radio postaja dodijelili su Grand prix njihovoj pjesmi "E, da mi je". Godine 2002. nastupaju na Hrvatskom radijskom festivalu pjesmom "Idi i ostavi me" kojom su najavili svoj drugi album Mala zvijezda sjevera koji je objavljen 2002. godine. Ponovo nastupaju na HRF-u 2004. i 2005., a 2006. posljednji put su nastupili na Dori, pjesmom "Kazna". Godine 2009. Croatia Records objavljuje album Zlatna kolekcija sa njihovim najve\xc4\x87im hitovima.'